b'\n_START_ARTICLE_\nHolo efektas\n_START_PARAGRAPH_\nHolo efektas \xe2\x80\x93 magnetiniame lauke esan\xc4\x8diame laidininke, kuriuo teka elektros srov\xc4\x97, susidar\xc4\x99s potencial\xc5\xb3 skirtumas. \xc5\xa0is potencial\xc5\xb3 skirtumas susidaro tarp sieneli\xc5\xb3, lygiagre\xc4\x8di\xc5\xb3 srov\xc4\x97s tek\xc4\x97jimo kryp\xc4\x8diai._NEWLINE_\xc5\xa0\xc4\xaf rei\xc5\xa1kin\xc4\xaf 1879 m. atrado Edvinas Holas.\n_START_SECTION_\nFizikinis paai\xc5\xa1kinimas\n_START_PARAGRAPH_\nEksperimenti\xc5\xa1kai buvo nustatyta, kad susidarantis potencial\xc5\xb3 skirtumas_NEWLINE_U_H=R_H\\frac{IB}{d}_NEWLINE_kur_NEWLINE_R_H\\; \xe2\x80\x93 proporcingumo koeficientas (Holo konstanta)_NEWLINE_I\\; \xe2\x80\x93 laidininku tekan\xc4\x8dios srov\xc4\x97s stipris_NEWLINE_B\\; \xe2\x80\x93 magnetinio lauko indukcija_NEWLINE_d\\; \xe2\x80\x93 laidininko storis_NEWLINE__NEWLINE_Elektros srovei tekant laidininku, esan\xc4\x8diu magnetiniame lauke, j\xc4\x85 sudarantys kr\xc5\xabvininkai veikiami Lorenco j\xc4\x97ga. Jeigu magnetinio lauko neb\xc5\xabt\xc5\xb3, kr\xc5\xabvininkai laidininku keliaut\xc5\xb3 tiesia linija, ta\xc4\x8diau Lorenco j\xc4\x97ga nukreipia juos kurio nors laidininko kra\xc5\xa1to link. D\xc4\x97l to kr\xc5\xabvininkai pasislenka vieno kra\xc5\xa1to link ir \xc5\xa1itaip laidininke susidaro netolygus kr\xc5\xabvi\xc5\xb3 pasiskirstymas. Viename i\xc5\xa1 kra\xc5\xa1t\xc5\xb3 elektron\xc5\xb3 yra daugiau negu kitame kra\xc5\xa1te, tad tarp prie\xc5\xa1ing\xc5\xb3 laidininko kra\xc5\xa1t\xc5\xb3 susidaro potencial\xc5\xb3 skirtumas._NEWLINE_Did\xc5\xbeiausias potencial\xc5\xb3 skirtumas b\xc5\xabna tada, kai laidininkas \xc4\xaf magnetinio lauko j\xc4\x97g\xc5\xb3 linijas atsisuk\xc4\x99s statmenai. Jei laidininkas orientuotas lygiagre\xc4\x8diai magnetinio lauko j\xc4\x97g\xc5\xb3 linijoms, tai potencial\xc5\xb3 skirtumas nesusidaro (kaip b\xc5\xabt\xc5\xb3 ir tuo atveju, jei magnetinio lauko neb\xc5\xabt\xc5\xb3 apskritai).\n_START_SECTION_\nTeorinis i\xc5\xa1vedimas\n_START_PARAGRAPH_\nDid\xc4\x97jant potencial\xc5\xb3 skirtumui ateina toks laikas, kai kr\xc5\xabvininkus nukreipianti Lorenco j\xc4\x97ga F_L\\; susilygina su j\xc4\x97ga, kuria d\xc4\x97l Holo \xc4\xaftampos atsirandantis elektrinis laukas E_H\\; veikia kr\xc5\xabvininkus. Tada sistema pereina \xc4\xaf pusiausvyros b\xc5\xabsen\xc4\x85:_NEWLINE_\\begin{align}_NEWLINE_qE_H&=qv_dB\\\\_NEWLINE_E_H&=v_dB\\\\_NEWLINE_U_H&=v_dBl\\\\_NEWLINE_U_H&=\\frac{1}{qn}\\cdot\\frac{IB}{d}\\end{align}_NEWLINE_\xc5\xa0is teorinis Holo efekto i\xc5\xa1vedimas, besiremiantis mikroskopiniu srov\xc4\x97s stiprio apibr\xc4\x97\xc5\xbeimu ir faktu, kad laidininko plotas S=ld\\;, atskleid\xc5\xbeia, kad Holo konstanta_NEWLINE_R_H=\\frac{1}{qn}_NEWLINE_kur_NEWLINE_q\\; \xe2\x80\x93 vieno kr\xc5\xabvininko kr\xc5\xabvis_NEWLINE_n\\; \xe2\x80\x93 kr\xc5\xabvinink\xc5\xb3 koncentracija_NEWLINE__NEWLINE_Pagal Holo konstant\xc4\x85 galima nustatyti kr\xc5\xabvinink\xc5\xb3 \xc5\xbeenkl\xc4\x85. Holo efektas taikomas holotronuose, elektrini\xc5\xb3 ir magnetini\xc5\xb3 dyd\xc5\xbei\xc5\xb3 davikliuose, skai\xc4\x8diavimo elementuose ir keitikliuose.'